**OBRAZLOŽENJE OSTVARENJA PRIHODA I RASHODA, PRIMITAKA I IZDATAKA DJEČJEG VRTIĆA ŽABAC SVETI IVAN ŽABNO ZA RAZDOBLJE OD 01. SIJEČNJA DO 30. LIPNJA 2022. GODINE**

**Zakonska osnova**

Temeljem odredbi članka 86. Zakona o Proračunu („Narodne novine“ broj 144/21), ravnateljica podnosi Upravnom Vijeću dječjeg vrtića na donošenje polugodišnji izvještaj o izvršenju proračuna do 30. srpnja tekuće godine za prethodnu godinu.

Polugodišnji izvještaj o izvršenju Proračuna Dječjeg vrtića Žabac Sveti Ivan Žabno za 2022. godinu izrađen je sukladno Pravilniku o polugodišnjem i godišnjem izvještaju o izvršenju proračuna („Narodne novine“ broj 24/13, 102/12., 01/20. i 147/20). Polugodišnji izvještaj o izvršenju proračuna sukladno Pravilniku sadrži:

1. Opći dio proračuna koji sadrži:

* A. Račun prihoda i rashoda

1. Račun prihoda i rashoda iskazuje se u sljedećim tablicama:

* Prihodi i rashodi prema ekonomskoj klasifikaciji,
* Prihodi i rashodi prema izvorima financiranja,
* Rashodi prema funkcijskoj klasifikaciji.

1. Posebni dio proračuna iskazuje se u sljedećim tablicama:

* Izvršenje po organizacijskoj klasifikaciji,
* Izvršenje po programskoj klasifikaciji.

1. Obrazloženje ostvarenja prihoda i primitaka, rashoda i izdataka novim Izmjenama sadrže:

* Stanje nenaplaćenih potraživanja,
* Stanje nepodmirenih dospjelih obveza,
* Stanje potencijalnih obveza po osnovi sudskih postupaka.

**I. OPĆI DIO**

Sažetak A. Računa prihoda i rashoda

Sažetak A. Računa prihoda i rashoda daje prikaz ukupnih prihoda i primitaka, te rashoda i izdataka na razini ekonomske klasifikacije, kao i višak/manjak prihoda, gdje je u razdoblju od 01. siječnja do 30. lipnja 2022. godine, ostvaren manjak prihoda u iznosu od 92.012,42 kuna.

Račun prihoda i rashoda prema ekonomskoj klasifikaciji prikazan je u Tablici 1., a daje prikaz ukupnih prihoda i rashoda tekuće godine, te rezultat polugodišnjeg poslovanja, a to je manjak prihoda u iznosu od 92.012,42 kuna.

**Prihodi poslovanja** ostvareni su u iznosu od 662.970,80 kuna.

**Prihodi od upravnih i administrativnih pristojbi, pristojbi po posebnim propisima i naknadama** ostvareni su u iznosu od 258.500,00 kuna.

**Prihodi iz nadležnog proračuna i od HZZO-a temeljem ugovornih obveza** ostvareni su u iznosu od 403.990,80 kuna.

**Rashodi poslovanja** ostvareni su u iznosu od 754.983,22 kune ili 57,53% plana.

**Rashodi za zaposlene** realizirani su u iznosu od za 561.231,39 kuna**,** odnosno 60,73% plana, a odnose se na rashode za zaposlene u Dječjem vrtiću Žabac Sveti Ivan Žabno. Rashodi za zaposlene obuhvaćaju bruto plaće koje su ostvarene u iznosu od 472.694,31 kn, doprinose na plaće u iznosu od 77.312,08 kn i ostale rashode za zaposlene u iznosu od 11.225,00 kn.

**Materijalni rashodi** ostvareni su u iznosu od 193.676,83 kuna što je 50,22% plana. U strukturi materijalnih rashoda najveći je udio rashoda za materijal i energiju za koje je ostvareno 130.755,97 kn. U tu skupinu rashoda spadaju namirnice za osiguravanje dnevnih obroka djece, materija i sredstva za čišćenje i održavanje, uredski materijal, usluge opskrbe plina i električne energije, te službena, radna i zaštitna odjeća. U materijalne rashode ubrajamo i naknade troškova zaposlenima koji su ostvareni u iznosu od 48.350,00 kn, rashode za usluge koji su ostvareni u iznosu od 27.785,93 kn; u tu skupinu spadaju komunalne, računalne, zdravstvene i veterinarske, intelektualne i osobne usluge, usluge telefona, pošte i prijevoza te usluge tekućeg i investicijskog održavanja. Ostali nespomenuti rashodi poslovanja ostvareni su u iznosu od 5.467,81 kn.

**Financijski rashodi** izvršeni su u iznosu od 75,00 kuna što je 3,00% plana. Unutar financijskih rashoda planiraju se rashodi za bankarske usluge i usluge platnog prometa.

**Rashodi za nabavu nefinancijske imovine** nisu realizirani.

U Tablici 2. prikazani su **prihodi i rashodi prema izvorima financiranja** izvršeni od 01.01.2022. godine do 30.06.2022. godine:.

Sveukupni **prihodi** izvršeni su u ukupnom iznosu od 662.970,80 kuna što je 49,76% u odnosu na plan i to kako slijedi:

* Opći prihodi i primici u iznosu od 403.990,80 kn.
* Prihodi za posebne namjene u iznosu od 258.500,00 kn.
* Pomoći – Ministarstvo znanosti i obrazovanja donijelo je Odluku o raspodijeli sredstava namijenjenih sufinanciranju obveznog programa predškole za djecu predškolske dobi koji se ostvaruje u dječjim vrtićima i ustrojbenim jedinicama pri osnovnim školama koje provode programe predškole za prvi ciklus isplate sredstava u 2022. godini isplaćeno nam je 480,00 kn.

Sveukupni rashodi izvršeni su u ukupnom iznosu od 754.983,22 kune što je 56,67% u odnosu na plan i to kako slijedi:

* Opći prihodi i primici izvršeni su u iznosu od 472.694,31 kuna.
* Prihodi za posebne namjene u iznosu od 280.616,23 kune,
* Pomoći u iznosu od 1.672,68 kuna,

U Tablici 3. prikazani su **rashodi prema funkcijskoj klasifikaciji** izvršeni za razdoblje od 01.01.2022. godine do 30.06.2022. godine.

U navedenoj tablici Funkcijska klasifikacija 091 Predškolsko i osnovno obrazovanje ostvareno je u iznosu od 754.983,22 kune.

**II. POSEBNI DIO**

U posebnom dijelu Polugodišnjeg izvješća izvršenja proračuna za razdoblje od 01.01.2022. do 30.06.2022. godine prikazano je izvršenje rashoda i izdataka prema organizacijskoj klasifikaciji (Tablica 1.) i prema programskoj klasifikaciji (Tablica 2.)

U Tablici 1. Dječji vrtić Žabac izvršen je sa 754.983,22 kune, 56,67% plana.

U Tablici 2. rashodi i izdaci prema programskoj klasifikaciji izvršeni su u ukupnom iznosu od 754,983,22 kune. Slijedi obrazloženje programa s ciljevima koji su ostvareni provedbom programa i pokazatelji uspješnosti realizacije tih ciljeva.

**Program: Predškolski odgoj**

Zadaće u odgojnom i obrazovnom procesu razvoja djece rane i predškolske dobi temelje se na unapređivanju i osuvremenjivanju prakse odgoja i obrazovanja. Stvaranje kvalitetnih uvjeta za život i kontinuirano učenje djece i odraslih (djelatnika vrtića i roditelja), rad na njezi te skrbi za tjelesni rast i razvoj svakog djeteta u okruženju koje je sigurno i poticajno. Prioritet vrtića je kvalitetan odgoj i obrazovanje djece rane i predškolske dobi koji se ostvaruje kroz stalno usavršavanje odgojitelja, poticanje djece na izražavanje kreativnosti, razvijanje socijalne kompetencije djece i suradnički odnos s roditeljima i širom zajednicom. Osnovi cilj programa je osiguranje uvjeta za obavljanje redovne djelatnosti vrtića, te pružanje što kvalitetnijeg odgoja i obrazovanja djeci rane i predškolske dobi s područja Općine Sveti Ivan Žabno. Redovitim programima zadovoljavaju se potrebe i interesi djece, kao i potrebe njihovih roditelja. U svom djelovanju težimo stalnom otkrivanju mogućnosti za napredak i unapređivanje odgojno-obrazovnog rada. Glavni pokazatelj uspješnosti nam je popunjenost kapaciteta Vrtića upisanom djecom do cca 90% mjesečno. Pored organiziranog redovitog 10-satnog programa postoji potreba odgojno-obrazovnog rada s djecom koja nisu obuhvaćena nijednim oblikom institucijskog predškolskog odgoja i obrazovanja kao i intenzivniji rad s polaznicima dječjeg vrtića u 6. godini života. Programom predškole djeci pružamo podršku u razvoju kompetencija za lakši prijelaz u školu. Njihovi će roditelji kroz ostvarivanje programa dobiti odgovore na pitanja koja si često postavljaju: koje su vještine potrebne djetetu kako bi imalo dobar početak u školi, što očekivati od predškolaca, koje aktivnosti im pomažu u rastu i razvoju, kako poticati entuzijazam prema školi, kako olakšati prilagodbu na školu i kako pružiti sve što je djetetu potrebno.

**Aktivnost A100001 Odgojno, administrativno i tehničko osoblje** ostvareno je u iznosu od 594.431,71 kuna ili 60,41% proračuna, od čega je za podmirenje plaće zaposlenika Dječjeg vrtića potrošeno 594.431,71 kn, ostali rashodi za zaposlene (božićnica) iznose 11.225,00 kn, doprinosi na plaće iznose 77.312,08 kn. Za naknade troškova zaposlenima realizirano je 29.667,12 kn, iznos se odnosi na troškove prijevoza na posao i s posla, te stručno usavršavanje zaposlenika koje je izuzetno važno za kvalitetan i profesionalan rast i razvoj odgajatelja i stručnih suradnika u cilju zadržavanja postojećeg broja stručnih zaposlenika u skladu s državnim pedagoškim standardom koji će svojim radom omogućiti provođenja redovnih djelatnosti ustanove. Stručno usavršavanje odgojnih djelatnika čini osnovu razvoja vrtića. Stručnim usavršavanjem naših djelatnika nastojimo utjecati na kvalitetu svih segmenata odgojno obrazovnog rada. Svakim danom praksa se mijenja i otkrivaju se nove spoznaje i znanja, zato je važno novo razumijevanje i potreba za novim znanjem i vještinama te da odgojitelji budu spremni za trajni, cjeloživotni proces prilagođavanja, mijenjanja i poboljšanja vlastitog rada. Stručno usavršavanje u ustanovi ostvaruje se u interakciji sa stručnim timom, a izvan ustanove odvija se u organizaciji Ministarstva znanosti, obrazovanja i sporta, Agencije za odgoj i obrazovanje, raznih udruga koje se bave odgojem i obrazovanjem. Sastoji se od seminara, radionica predavanja stručnjaka, zajednica učenja i sl. Odabir tema vrši se sukladno potrebama prakse i odgojno-obrazovnog rada, vodeći se osobnim interesom pojedinog odgojno-obrazovnog djelatnika. Cilj je omogućiti svim djelatnicima uvid u odgojno-obrazovnu praksu drugih kvalitetnih vrtića te ih poticati na razmjenu primjera dobre prakse te umrežavanje sa stručnjacima. U razdoblju od 01.01.2022. do 30.06.2022. ravnateljica je bila na stručnom skupu za ravnatelje predškolskih ustanova u Vodicama, te webinaru na temu Izmjena i dopuna zakona o vrtićima. Rashodi za usluge izvršeni su u iznosu od 3.533,20 kn, a obuhvaćaju usluge tekućeg i investicijskog održavanja koje obuhvaćaju održavanje sustava vatrodojave, videonadzora i protuprovale.

**Aktivnost A100002 Materijalni i financijski rashodi** ostvareni su u iznosu od 160.551,51 kuna ili 48,90% proračuna. Rashodi za materijal i energiju ostvareni su iznosom od 130.755,97 kn. Sadrže uredski materijal, materijal i sirovine, opskrbu energijom, te službenu, radnu i zaštitnu obuću. Rashodi za usluge odnose se na usluge telefona, pošte i prijevoza, komunalne usluge, intelektualne i osobne usluge, računalne usluge te ostale usluge, a ostvareni su sa 22.580,05 kn. Ostali nespomenuti rashodi poslovanja ostvareni su sa 5.137,18 kn, a odnose se na premije osiguranja, reprezentaciju i ostale nespomenute rashode poslovanja. Ostali financijski rashodi ostvareni su sa 75,00 kn i odnose se na bankarske usluge i usluge platnog prometa, odnosno posredovanje bankarskih i FINA institucija u platnom prometu. Zdravstvene i veterinarske usluge ostvarene su u iznosu od 1.672,68 kn.

**Aktivnost A100003 Opremanje predškolske ustanove** u razdoblju od 01.01.2022. do 30.06.2022. godine nije realizirana.

Rezultat poslovanja za razdoblje od 01.01.2022. do 30.06.2022. godine je manjak prihoda i primitaka u iznosu od 92.012,42 kuna.

Nedospjele nepodmirene obveze iznose: 184.924,04 kuna.

Stanje nenaplaćenih dospjelih potraživanja iznosi: 4.500,00 kuna.

Dječji vrtić Žabac Sveti Ivan Žabno nema potencijalnih obveza po osnovi sudskih postupaka.